PATVIRTINTA

Šilalės rajono savivaldybės administracijos

direktoriaus 2021 m. sausio 25 d. įsakymu

Nr. DĮV-150

**KVĖDARNOS SENIŪNIJOS PAJŪRALIO KAPINIŲ PRIŽIŪRĖTOJO**

**PAREIGYBĖS APRAŠYMAS**

**I SKYRIUS**

**PAREIGYBĖ**

1. Kvėdarnos seniūnijos Pajūralio kapinių prižiūrėtojas (toliau – Pajūralio kapinių prižiūrėtojas) yra darbuotojas, dirbantis pagal darbo sutartį.

2. Pareigybės lygis – D.

3. Pareigybės pavaldumas – Pajūralio kapinių prižiūrėtojas tiesiogiai pavaldus Kvėdarnos seniūnijos seniūnui (toliau – Seniūnas).

**II SKYRIUS**

**SPECIALŪS REIKALAVIMAI ŠIAS PAREIGAS EINANČIAM DARBUOTOJUI**

4. Darbuotojas, einantis šias pareigas, turi atitikti šiuos specialius reikalavimus:

4.1. išsilavinimo ir profesinės kvalifikacijos reikalavimai netaikomi;

4.2. išmanyti Lietuvos Respublikos žmonių palaikų laidojimo įstatymą, Šilalės rajono savivaldybės (toliau – Savivaldybė) tarybos sprendimus, Savivaldybės administracijos direktoriaus įsakymus ir kitus teisės aktus reglamentuojančius žmonių palaikų laidojimą, kapinių tvarkymą ir priežiūrą, duomenų kaupimą, Vidaus darbo tvarkos taisykles, seniūnijos ir šiuos nuostatus.

**III SKYRIUS**

**ŠIAS PAREIGAS EINANČIO DARBUOTOJO FUNKCIJOS**

5. Šias pareigas einantis darbuotojas vykdo šias pareigas:

5.1. atlieka Pajūralio kapinių sanitarinę priežiūrą, kapinių vidaus takų, želdinių valymą, želdinių ir neužlaidotų kapinių plotų, patvorių, kelkraščių šienavimą, piktžolių, krūmų naikinimą, gyvatvorių karpymą, medžių genėjimą;

5.2. užtikrina, kad kapinės būtų aprūpintos vandeniu (iš gręžinių, šachtinių šulinių, centralizuoto vandentiekio tinklų, vanduo atvežamas cisternomis ar pan.);

5.3. rūpinasi, kad laiku ir nustatyta tvarka būtų surenkamos ir išvežamos į sąvartyną kapinėse susidarančios šiukšlės, užtikrina, kad kapinių lankytojai, už kapaviečių tvarkymą atsakingi asmenys neterštų, nešiukšlintų kapinėse ir šalia jų, o taip pat nedegintų šiukšlių kapinėse ir šalia jų;

5.4. tvarko su kapinių prižiūrėjimu susijusius dokumentus: pildo ir saugo laidojimo ir kapaviečių statinių registravimo žurnalą, daro reikiamus pakeitimus, įrašo kapavietės statinių statymo ir (ar) rekonstravimo datas, įrašo identifikuotos kapavietės duomenis, registruoja palaikų atkasimą;

5.5. teisės aktų nustatyta tvarka kaupia šiuos duomenis:

5.5.1. asmens, kurio palaikai palaidojami kapinėse, vardą, pavardę, gimimo ir mirties vietą bei datą, asmens kodą, medicininio mirties liudijimo išdavimo datą ir numerį;

5.5.2. žmogaus palaikų palaidojimo datą, vietą (kapinių kvartalas, kapavietės arba kolumbariumo nišos numeris ir matmenys, pelenų barstymo laukas) ir laidojimo gylį;

5.5.3.įrašus apie pavojingą arba ypač pavojingą užkrečiamąją ligą, įrašytą į Sveikatos apsaugos ministerijos nustatytą sąrašą, jei asmuo, kurio palaikai (išskyrus kremuotus) palaidoti kape ar rūsyje, sirgo tokia liga arba buvo tokios ligos sukėlėjų nešiotojas;

5.5.4.duomenis apie kapavietėje pastatytų statinių statymo ir rekonstravimo datas, kitų paminklų, antkapių ir kapavietės aptvėrimo įrengimo datas;

5.5.5. draudimo laidoti pagrindą, pradžią ir trukmę;

5.5.6. unikalų kodą Kultūros vertybių registre, jeigu kapas įrašytas į Kultūros vertybių registrą;

5.5.7. laidojančio asmens arba kito asmens, atsakingo už kapavietės ar kolumbariumo nišos priežiūrą: fizinio asmens vardas, pavardė, adresas, telefono numeris; juridinio asmens pavadinimas, teisinė forma, kodas, buveinė, telefono numeris;

5.6. supažindina už kapavietės priežiūrą atsakingus asmenis su kapinių priežiūros taisyklėmis, teikia visapusišką informaciją kapinių lankytojams ir kitiems suinteresuotiems asmenims;

5.7. rūpinasi, kad mirusiųjų artimieji, kurių vardu skirtos kapavietės, tinkamai prižiūrėtų kapus, statinius. Įspėja (raštu) atsakingą už kapavietės tvarkymą asmenį, kad būtina ją sutvarkyti, jeigu kapavietė netvarkoma daugiau kaip metus; apie blogai tvarkomus ar netvarkomus kapus, informuoja Seniūną;

5.8. inicijuoja kapavietės pripažinimo neprižiūrima statuso suteikimą, jeigu per metus nuo įspėjimo, kapavietė nesutvarkoma;

5.9. dalyvauja perlaidojant palaikus ar palaikus ekshumuojant; leidžia perkelti palaikus tik išimtinais atvejais seniūnijos seniūno raštišku leidimu, laikantis sanitarijos reikalavimų (Sveikatos centrui prižiūrint); leidžia atkasti kapą palaikų tyrimui tik teismo nutartimi, ikiteisminio tyrimo institucijų nutarimu;

5.10. užtikrina, kad palaikų ekshumavimo metu nebūtų sutrikdyta viešoji tvarka ir būtų išvengta galimos infekcijos išplitimo;

5.11. užtikrina rimtį ir viešąją tvarką kapinėse ir jų teritorijose;

5.12. užtikrina, kad be seniūno žinios nebūtų išvežami kapinių statiniai, įrenginiai, sodinami, persodinami ar naikinami medžiai;

5.13. atsako už informaciniame stende privalomos informacijos apie kapinių tvarkymo taisykles pakeitimą, atnaujinimą;

5.14. vykdo kapinių tvarkymo, laidojimo inventoriaus (kastuvų, grėblių, kibirų, juostų ir kt.) saugojimą;

5.15. skiria ir atmatuoja naują kapavietę laidojimui tik iš eilės, pagal kapaviečių išplanavimą; vienam mirusiajam skiriama – 3,75 kv. m (1,5 x 2,5), o šeimos kapui – 7 kv. m (2.8 x 2.5) kapavietė, neįskaitant ploto praėjimui tarp kapų – 0,5 m šonuose ir 0,75 m galuose; užtikrina, kad kasamos duobės parametrai atitiktų reikalavimus ir nebūtų pažeidžiami, gadinami aplinkiniai kapai, statiniai, želdiniai, o atlikus laidojimą, būtų sutvarkyta aplinka; draudžiama skirti didesnio ploto kapavietę negu numatyta;

5.16. užtikrina visų asmenų lygiateisiškumą skirstant kapavietes;

5.17. bendraudamas su mirusiojo artimaisiais susilaiko nuo veiksmų, kuriais būtų ignoruojami jų įsitikinimai, ir, laikantis laidojančio asmens nurodymų, sudaro sąlygas laidotuvėse dalyvauti teisės aktų nustatyta tvarka įregistruotoms bendruomenėms ir bendrijoms, kitiems asmenims;

5.18. jei kapinėse palaidotų žmonių palaikai nesuyra per nustatytą bendrą kapo ramybės laikotarpį, nedelsiant sprendžia klausimą dėl kapo ramybės naujo laikotarpio nustatymo;

5.19. jei priimamas sprendimas panaikinti kapines, nedelsiant apie tai raštu informuoja jose palaidotų asmenų artimuosius giminaičius, jei jų adresus prižiūrėtojas žino, ir visuomenę Lietuvos Respublikos Vyriausybės nustatyta tvarka;

5.20. panaikintose kapinėse atliekant kasinėjimo darbus, užtikrina, kad visi žmogaus palaikai būtų ekshumuoti ir palaidoti kitame kape kitose kapinėse, o kapuose ir rūsiuose rastus 3 daiktus, kurie pagaminti iš brangiųjų metalų, arba objektus, kurie turi kultūrinės ir (ar) istorinės vertės, įstatymų nustatyta tvarka perduoti saugoti kompetentingoms institucijoms;

5.21. kapinių lankytojus, kapaviečių tvarkytojus ir kitus suinteresuotus asmenis aptarnauja kultūringai ir taktiškai, vengia konfliktų. Apie kilusį konfliktą informuoja seniūną;

5.22. rūpinasi, kad nebūtų geriami alkoholiniai gėrimai kapinėse ir arti jų;

5.23. rūšiuoja atliekas į komunalines ir žaliąsias, reguliariai tikrina, kad kapinėse pro vandens čiaupus nepratekėtų vanduo;

5.24. prižiūri Seniūno priskirtą teritoriją Pajūralio gyvenvietėje;

5.25. vykdo kitus nenuolatinio pobūdžio Seniūno, vyriausiojo specialisto pavedimus ir įpareigojimus, savo kompetencijos ribose.

**IV SKYRIUS**

**ATSAKOMYBĖ**

6. Šias pareigas vykdantis darbuotojas atsako už:

6.1. efektyvų ir laiku atliekamą darbą pagal numatytas funkcijas;

6.2. Vidaus tvarkos taisyklių laikymąsi;

6.3. saugos darbe, priešgaisrinės saugos, elektros saugos reikalavimų laikymąsi.

6.4. savo funkcijų netinkamą vykdymą darbuotojas atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Susipažinau

\_\_\_\_\_\_\_\_\_\_\_\_\_\_\_

(parašas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas ir pavardė)

 \_\_\_\_\_\_\_\_\_\_\_\_\_\_\_\_\_\_\_\_

(data)